LHV Group

LHV Pank

LHV Pank on 6. mail 2009 asutatud Eesti kapitalil põhinev pank. AS LHV Pank on AS-i LHV Group tütarettevõte.
LHV Pank teenindab erakliente, ettevõtteid, instutsionaalseid kliente ja maksevahendajaid. LHV pakub hoiuseid, äri- ja eralaene, liisingut, pangakaarte, sularahaautomaate, arveldusteenuseid, kaardimaksete vastuvõtmist, väärtpaberivahendust ja investeerimisteenuseid, privaatpangandust, portfellihaldust, kaubanduse finantseerimist ja institutsionaalset maaklertegevust.
Kokku on LHV Pangal rohkem kui 177 000 klienti. LHV Pangal on kontorid Tallinnas ja Tartus. 2018. aastal asutas LHV Pank filiaali Ühendkuningriigis, kontoriga Londonis.
LHV sularahaautomaadivõrgus on 25 automaati. Sularahaautomaadid asuvad Tallinnas, Tartus, Pärnus, Rakveres, Viljandis, Kuressaares, Keilas, Narvas ja Viimsis. 2019. aastal teatas LHV Danske banki koha ülevõtmisest Eesti ühises pangaautomaatide võrgus, mis suurendab LHV klientide jaoks sularahaautomaatide võrgustiku 125 automaadini.
AS LHV Panga juhatusse kuuluvad Erki Kilu (esimees), Andres Kitter, Indrek Nuume, Jüri Heero, Martti Singi, Meelis Paakspuu, Kadri Kiisel. LHV Panga omanik on 100% AS LHV Group.
LHV Pank on võrreldes teiste pankadega rohkem keskendunud klientide teenindamisele elektrooniliste pangakanalite kaudu, väikese- ja keskmise suurusega ettevõtetele täisteenuse pakkumisele ja nende varade kasvatamisele ja investeeringute haldamisele. Eraklientidele pakutakse universaalpangana kõiki pangateenuseid. LHV kliendiks saavad erakliendid asuda kontorit külastamata elektroonilise tuvastuse teel, pangateenuseid kasutada LHV mobiilipanga ja internetipanga kaudu.
LHV Pank on suurimaid maaklereid NASDAQ Balti börsidel ja kuulutati 2019. aastal NASDAQi poolt "Aasta börsiliikmeks" Baltikumis. Kokku on LHV tiitli teeninud kuuel korral.
2019. aastal hõivas LHV pank kolmandat korda esikoha uuringufirma Dive pangandussektori klienditeeninduse taseme valdkonnauuringus.
LHV pank on tunnustatud tööandja. 2014. aastal võitis LHV Pank Unistuste Tööandja tiitli. 2019. aastal saavutas LHV finantssektori TOP tööandja tiitli CV Online’i läbi viidud uuringus ja 9. koha CVKeskus.ee iga-aastases ihaldusväärseima tööandja uuringus.
LHV Pank võitis 2019. aastal Eesti Pangaliidu innovatsioonipreemia Ettevõtluskonto teenusega. 2017. aastal ja 2016 kuulus preemia samuti LHV-le. 
LHV Pank on Eesti Jalgpalli Liidu ja Eesti rahvuskoondise peatoetaja. Lisaks toetab LHV noorte purjesporti. Samuti toetab LHV Pank gaselliliikumist ja EY korraldatavat Eesti Aasta Ettevõtja konkurssi. Alates 2016. aastast antakse Eesti Muusika Päevade festivali raames välja LHV uue heliloomingu Au-tasu.

LHV Finance

AS LHV Finance on 2013. aastal loodud tarbimisfinantseerimisettevõte, mis pakub klientidele järelmaksu ja väikelaenu. AS LHV Finance on LHV Panga tütarettevõte. Ettevõtte juhatuse liige on Kadri Kiisel. Ettevõttes töötas 2018. aasta lõpus 35 inimest.
LHV Finance pakub Eestis väikelaenu, autolaenu, remondilaenu, sisustuslaenu, tervise- ja ilulaenu ja järelmaksu.
AS LHV Finance kuulub 65% osas AS-le LHV Pank ja 35% osas Sandmani Grupi AS-le.

LHV Varahaldus

LHV Varahaldus on 9. augustil 1999 asutatud fondivalitseja ja varahaldusettevõte, mis haldab 7 II samba kogumispensioni fondi, 2  täiendava kogumispensioni fondi ja 2 aktsiafond. Tegemist on suuruselt 2. fondihalduriga Eesti turul. 
LHV Varahaldusel on üle 177000 pensionikliendi ning hallatavate fondide maht ulatub üle 1 miljardi euro.
Ettevõtte juhatuse liikmed on Vahur Vallistu (esimees) ja Joel Kukemelk. LHV Varahalduse omanik on 100% AS LHV Group.

LHV Finantsportaal

LHV Finantsportaal on investeerimisalane internetikeskkond, mis pakub ülevaateid finantsturgudest ning jagab reaalajas turukommentaare. Finantsportaalis on foorum, värsked majandus- ja börsiuudised ning muu investeerimisalane info.

IPO ja väärtpaberid

LHV Group on kasvu rahastamiseks mitmel korral investoreilt kapitali kaasanud ning pikaajalise lubadusena teatati investoreile, et ettevõte plaanib aktsiate börsil noteerimist.
2015. aasta 5. oktoobril noteeris LHV Group esimesed võlakirjad Nasdaq Tallinna börsil. Täna kaupleb Tallinna börsil kaks 10- aastase tähtajaga LHV Groupi allutatud võlakirja: LHVB065025A ja LHVB060028A.
LHV Groupi üldkoosolek otsustas esmase avaliku pakkumise korraldamise 20. aprillil 2016. Emissiooni maht oli 2 miljonit aktsiat märkimishinnaga 6,95 eurot aktsia kohta. LHV kaasas 13,9 miljonit eurot LHV Groupi äride kasvatamiseks. Aktiivse turunduskampaaniaga aktsiate märkimine kestis 2.–16. mail. Aktsiatega (kauplemistähis: LHV1T) kauplemine Tallinna börsil algas 23. mail 2016.
Kokku osales IPO-l 5485 investorit, kes märkisid kokku 6,6 miljonit aktsiat 46,2 miljoni euro eest. Seega märgiti aktsiaemissioon 3,3-kordselt üle. Tegemist oli kuueaastase vahe järel esimese IPOga Tallinna börsil.
17. juunil 2019 oli LHV Groupi aktsia hind 12.00 eurot, mis andis ettevõtte turuväärtuseks 312 miljonit eurot. LHV Groupil on üle 5700 aktsionäri.